

 **SVEUČILIŠTE SJEVER**

080 Ministarstvo znanosti i obrazovanja

3705 Visoko obrazovanje

08006 Sveučilišta i veleučilišta u Republici Hrvatskoj

**48267 Sveučilište Sjever**

**OBRAZLOŽENJE *POSEBNOG DIJELA* IZVJEŠTAJA O IZVRŠENJU FINANCIJSKOG PLANA SVEUČILIŠTA SJEVER ZA 2024. GODINU**

1. **POSEBNI DIO – IZVJEŠTAJ PO PROGRAMSKOJ KLASIFIKACIJI**

***Redovna djelatnost Sveučilišta Sjever (šifra A679080)***

Iz izvora 11 (*Opći prihodi i primici*) u izvršenju financijskog plana Sveučilišta Sjever za 2024. godinu iz aktivnosti *A679080 Redovna djelatnost Sveučilišta Sjever* financirana je aktivnost redovne djelatnosti Sveučilišta (plaće i materijalna prava zaposlenika, prijevoz zaposlenika, naknada za nezapošljavanje invalida i sistematski pregledi zaposlenika).

Rashodi za zaposlene koji se odnose na plaće i zakonska plaćanja plaćanja doprinosa te materijalna prava izvršen su u iznosu 7.829.205,20 EUR, a materijalni rashodi koji se odnose na naknade za prijevoz, sistematske preglede i naknadu za nezapošljavanje invalida u ukupnom iznosu 276.23,43 EUR.

U 2024. godini Studentski zbor je iskoristio 15.000 EUR rezerviranih sredstava za provođenje studentskog natječaja prema kojem su studentskim udrugama i asocijacijama dodijeljena financijska sredstva.

Kontinuirano povećanje rashoda za financiranje redovne djelatnosti iz Državnog proračuna Republike Hrvatske u sljedećem trogodišnjem razdoblju proizlazi iz potrebe za zapošljavanjem znanstveno-nastavnih kadrova uslijed otvaranja novih i proširenja postojećih studijskih programa (preddiplomskih, diplomskih i poslijediplomskih) i povećanja iznosa financiranja materijalnih prava zaposlenika primjenom Temeljnog kolektivnog ugovora za službenike i namještenike u javnim službama.

***Programsko financiranjeSveučilišta Sjever (šifra A622122)***

U sklopu programskog financiranja u proračunskoj godini 2024. zaprimljene su uplate za programsko financiranje u akademskoj godini 2023./2024. i 2024./2025. Programsko financiranje realizirano je u iznosu 1.663.592,11 EUR. U najvećoj mjeri iz programskog financiranja pokrivali su se rashodi za vanjske suradnike (provođenje nastave i putni troškovi vanjskih suradnika), s obzirom da Sveučilište ne može sve nastavne kapacitete pokriti postojećim zaposlenim kadrom. Na vanjsku suradnju utrošeno je ukupno 714.191,76 EUR. Sveučilište je iz programskog financiranja dodijelilo 29.000 EUR Studentskom zboru Sveučilišta Sjever, isplaćeno je rektorove nagrade u ukupnom iznosu 3.981,60 EUR, a iz preostalih troškova pokriveni su materijalni rashodi i rashodi za nabavu dugotrajne imovine iz potpora znanstvenim i umjetničkim istraživanjima u 2024. godini.

Programskim financiranjem Sveučilište je nastojalo postići četiri osnovna strateška cilja:

* *podizanje znanstvene izvrsnosti* (kroz povećanje kvalitete i odjeka znanstvenih radova, povećanje obujma kompetitivnih nacionalnih i europskih znanstvenih projekata)
* *jačanje suradnje s gospodarstvom* (poticanje upravljanja intelektualnim vlasništvom, komercijalizaciju znanstvenog rada i rezultata, prevladavanje jaza između istraživačkog i poslovnog sektora)
* *povećanje kvalitete i učinkovitosti studiranja* (učinkovitost izvođenja studija i prilagodba upisnim interesima i potrebama tržišta rada)
* *jačanje društvene odgovornosti* (podizanje razine ukupne učinkovitosti poslovanja javnog učilišta).

Od posebnih ciljeva Sveučilište je nastojalo postići jačanje ljudskih potencijala za znanstveni rad, unapređenje istraživačke infrastrukture, unaprjeđenje studija i povećanje redovitosti i završnosti studiranja, jačanje kulture cjeloživotnog obrazovanja, digitalizaciju poslovanja te popularizaciju znanosti i umjetnosti.

***Redovna djelatnost Sveučilišta Sjever – iz evidencijskih prihoda (šifra A679096)***

Redovna djelatnost Sveučilišta Sjever financirana je i iz ostalih izvora financiranja - izvora 31 (vlastiti prihodi), 43 (prihodi za posebne namjene), 52 (ostale pomoći) i 61 (donacija).

Iz izvora 31 (vlastiti prihodi) u ukupnoj vrijednosti 202.597,36 EUR financirani su rashodi za osnovni materijal i robu potrebnu za proizvodnju i provodbu tiskarske djelatnosti Sveučilišta Sjever, usluge promidžbe i informiranja u tiskanim i elektronskim medijima, objave oglasa i natječaja, kupnju promo materijala i ostali troškovi koji će se financirati iz prihoda ostvarenih na tržištu (izrada stručnih studija i projekata).

Iz izvora 43 (prihodi za posebne namjene) u iznosu 3.187.903,57 EUR financirani su troškovi plaća, naknada i materijalnih prava zaposlenika koji se ne financiraju iz Državnog proračuna Republike Hrvatske, materijalni rashodi (službena putovanja, rashodi za materijal i energiju, rashodi za usluge, naknade troškova osobama izvan radnog odnosa, ostali nespomenuti rashodi), financijski rashodi (bankarske usluge) te naknade građanima i kućanstvima (podmirenje školarina doktoranata i pokriće troškova izbora u znanstvena i stručna zvanja).

Iz izvora 52 (ostale pomoći) financiran je projekt Hrvatske zaklade za znanost (Uspostavni istraživački projekt HRZZ:UIP-2019-4-1018). Trajanje projekta protezati će se i kroz 2025. i 2026. godinu.

U 2024. godini Sveučilište Sjever je ulagalo u proširenje svojih nastavnih i znanstvenih kapaciteta kao i kontinuirano poboljšanje studentskog standarda. U najvećoj mjeri, Sveučilište Sjever je kapitalne projekte i jednostavne nabave financiralo iz namjenskih sredstava Sveučilišta (prihoda za posebne namjene). Nabavljeni su softveri i licence za programsku podršku pri provođenju nastave i vježbi studenata, opremljen je dio zgrade Prehrambene tehnologije laboratorijskim potrepštinama i opremom (2. faza uređenja zgrade). Na zgradama Sveučilišnog centra Varaždin i Koprivnica postavljene su punionice za električne automobile (Sveučilište raspolaže sa 2 energetski učinkovita vozila od kojih je jedan bio financiran sredstvima Fonda za energetsku učinkovitost). U 2024. godini Sveučilište je samostalno financiralo sanaciju dizalice topline (kotlovnice) u zgradi UNIN\_3 Sveučilišnog centra Varaždin, a u Sveučilišnom centru Koprivnica zgrada Prehrambene tehnologije opremljena je mini pivovarom. U proračunskoj 2024. godini nabavljena je sitna računalna oprema, a opremanje Odjela sveučilišta, kabineta iznosilo je preko 200.000 eur (sukladno Planu nabave Sveučilišta za 2024. godinu).

***EU projekti Sveučilišta Sjever – iz evidencijskih prihoda (šifra A679081)***

U 2024. Sveučilište Sjever provodi šest projekata gdje se sredstva ostvaruju izravno od inozemnih nositelja projekata.

Riječ je o partnerima 'GISIG GEOGRAFSKI INFORMACIJSKI SUSTAVI INT. GROUP iz Genove Italija za projekt Supporting upskilling e reskilling processs in European SME's, financiran iz programa DIGITALNA EUROPA.

Iz programa Interreg u tijeku su i ove godine dva projekta: iz programa Interreg Central Europe 2021 – 2027 u tijeku je projekt Coporate digital responsibility skills in central European smart specilisation – COEUS i projekt INTERREG CE0100127 Rail4Regions gdje je nositelj projekta Thuringian Ministry for Infrastructure and Agriculture (Ministarstvo za infrastrukturu i poljoprivredu, Thuringia, Njemačka).

Iz programa Erasmus + provode se 3 projekta stranih nositelja: Ocellus Information Systems AB, iz Upsale Švedske, projekt Akademsko partnerstvo za poboljšanje zdravlja mladih sa zdravstvenim poremećajima i posebnim potrebama gdje je glavni nositelj Trakia University iz Bugarske. U 2024. godine dobiven još jedan projekt iz programa Erasmus+ Novel Biotechnological solutions in climate change mitigation 2024-1-El001-KA220-HED-000251373. Uplatitelj odnosno nositelj je Trakijsko sveučilište iz Grčke.

Provode se Erasmus + programi u sklopu Agencije za mobilnosti i programe EU. U 2024. godini sklopljena su dva nova ugovora, a neki su završeni.

Također su završena tri projekta od domaćih uplatitelja odnosno nositelja projekata. Radi se o dva projekta financirana iz Europskog socijalnog fonda i to Digitalna.hr nositelj Telecentar i Uspostava regionalnog centra kompetentnosti u strojarstvu nositelj Tehničke škole Čakovec i jedan projekt financiran iz Europskog fonda za regionalni razvoj - “Povećanje razvoja novih proizvoda i usluga koji proizlaze iz aktivnosti istraživanja i razvoja - faza II” pod nazivom Istraživanje i razvoj metoda zaštite građevinske jame: prednapeti AB roštilj (soil press metoda), BBR Adria doo glavni nositelj projekta. Za navedena tri projekta su u 2024. godini izvršene zadnje isplate po ZNS-ovima.

U 2024. godini odobrena je suradnja Sveučilište Sjever kao partnera u okviru Poziva „Jačanje strateških partnerstva za inovacije u procesu industrijske tranzicije“ nazvanog SPIN koji je nastao unutar koncepta industrijske tranzicije hrvatskih regija a MRRFEU je osigurao EU bespovratna sredstva.



***Potpora umjetničkim studijima (šifra A679110)***

Ministarstvo znanosti, obrazovanja i mladih u 2024. godini financiralo je umjetničke studije Sveučilišta u iznosu 25.111,33 EUR. Navedeno financiranje odnosilo se na pokrivanje troškova izvođenja nastave i prijevoza vanjskih suradnika Sveučilišta.

***Izgradnja studentskog doma u Koprivnici (šifra A733074)***

Sukladno *Odluci o korištenju planiranih financijskih sredstava sa kapitalnog projekta K733074 – IZGRADNJA STUDENTSKOG DOMA U KOPRIVNICI u Državnom proračunu Republike Hrvatske za 2024. godinu (KLASA: 404-02/23-01/00329, URBROJ: 533-02-24-0004 od 08. ožujka 2024. godine),* Ministarstvo znanosti, obrazovanja i mladih izvršilo je prijenose financijskih sredstava prema izaslanim zahtjevima Sveučilišta (Sveučilište je u prvom koraku financiralo sve izdatke, odnosno sve usluge su bile isporučene i plaćene od strane Sveučilišta).

U svrhu podmirenja troškova izrade projektne dokumentacije za izgradnju građevine studentskog doma Odlukom je odobreno ukupno 150.000,00 EUR, a sredstva za spomenutu namjenu osigurana su u Državnom proračunu Republike Hrvatske za 2024. godinu i projekcijama za 2025. i 2026. godinu (Narodne novine, br. 149/23) u razdjelu 080- Ministarstvo znanosti i obrazovanja, Glava 05 – Ministarstvo znanosti i obrazovanja, izvor 11 – Opći prihodi i primici, K733074 – Izgradnja studenskog doma u Koprivnici, 3237 – Intelektualne i osobne usluge.

U proračunskoj godini 2024. Ministarstvo je izvršilo prijenose sredstava u iznosu 93.612,50 EUR.

**Sveučilište Sjever - Stanje novčanih sredstava prema izvorima financiranja**

